Boeknuus: Sarel Seemonster, Bybelstories en nog kleinspan-plesiere | Huisgenoot
Hallo, maatjies, my naam is Bennie en daar's nie 'n storie wat ek nie ken nie. Hier in my tonnelhuisie diep onder die grond het ek rakke en rakke vol storieboeke. Dié maand wil ek julle vertel van 'n boek oor 'n monster.
Toemaar, maatjies, julle hoef nie te skrik nie; dis nie 'n monster wat kindertjies opvreet nie. Dis 'n boek oor die liewe Sarel Seemonster en 'n groot avontuur wat hy gehad het. Eendag sê hy vir sy ouma hy wil graag gaan kyk hoe die wêreld lyk.
Sy pak vir hom seegraskoekies in en waarsku hom dat hy versigtig moet wees vir diere met skerp tande. Al diere met skerp tande wat Sarel Seemonster ken, is haaie, maar nee, sê ouma Seemonster, daar's nie haaie op land nie.